**Deň na kolieskach**

 Dopravná výchova má svoje nezastupiteľné miesto už v primárnom vzdelávaní. Kľúčová rola dopravnej výchovy je však aj v systéme výchovy mimo vyučovania. Deti sa s jej náplňou a cieľmi v školských kluboch detí oboznamujú formou implementácie jej prvkov do tematických oblastí výchovy ako je vzdelávacia, spoločensko-vedná, pracovno-technická, prírodovedno-environmentálna, esteticko-výchovná (výtvarná, hudobná, literárno-dramatická), telovýchovná, zdravotná a športová. Deti sa zoznamujú s dopravnými prostriedkami, dopravnými značkami, ktoré triedia, delia, maľujú, vyrábajú z rôznych materiálov. Svoje vedomosti o dopravnej výchove si overujú v pracovných listoch, doplňovačkách, súťažiach, kvízoch. Spievajú piesne s dopravnou tematikou, hádajú hádanky, riešia problémové situácie.

 Najväčšiu radosť však majú z podujatia „Deň na kolieskach“. Aj tento rok sme si vybrali krásne počasie. Najmenší prváci sa už od rána tešili vyzbrojení kolobežkami v športovom oblečení. Celé podujatie sa pre prvákov začalo na školskom ihrisku úvodným slovom, kde si všetky deti sľúbili, že budú súťažiť v duchu „Fair Play“, budú dodržiavať predpisy a pokyny. Deti ukázali svoju šikovnosť v jazde na kolobežke medzi kuželkami po „diaľnici“, snažili sa bezpečne prejsť cez zúženú vozovku, ale aj presne po nakreslenej osmičke. Všetci predviedli bezchybnú jazdu na kolobežkách bez havárií. Ako vodiči sa správali korektne a disciplinovane. Odmenou im bola sladká odmena a nepochybne tiež radosť z pohybu a súťaženia.

 Pre druhákov až štvrtákov v rámci dopravnej výchovy sme zaradili návštevu dopravného ihriska. Ich „Deň na kolieskach“ sa začal presunom na Dopravné ihrisko na Alejovej ulici. Tam sa z nich stali riadni účastníci dopravy, či už na bicykli, kolobežke alebo štvorkolke. Okrem toho, že získali praktické zručnosti v jazde na dopravných prostriedkoch, museli sa riadiť dopravnými predpismi, akceptovať dopravné značky, jazdiť cez križovatky so svetelnou signalizáciou, správať sa voči ostatným účastníkom ohľaduplne, disciplinovane a korektne. Mali aj svojich dopravných strážnikov, ktorí si svoju prácu vykonávali bezchybne. Všetky činnosti zvládli na jednotku a tak síce unavení, ale spokojní, vrátili sa do školy. Dopravná výchova je pre naše deti je tým efektívnejšia, čím dokonalejšie sa pedagogicky podarí vypracovať jej obsah. Preto sa snažíme v rámci dopravnej výchovy pestovať u detí zodpovednosť, sociálne správanie a dopravnú kompetentnosť, často nazývanú aj šiesty dopravný zmysel cez atraktívne aktivity a akcie.

V Košiciach 12.6. 2015Eva Streitová, vychovávateľka ŠKD